**Hedetin tuulivoimapuisto** on Pohjanmaalla Närpiön Ylimarkussa sijaitseva tuulivoimapuisto, jossa toimii 18 tuulivoimalaitosta. Niiden kokonaiskapasiteetti on 81 megawattia. Tuulivoimapuiston ovat rakentaneet ja sen omistavat Prokon ja Neoen yhdessä, ja sitä operoi Neoen.

Yleistä
-------

Hedetin tuulivoimapuisto sijaitsee Ylimarkun länsipuolella ja Ömossenin itäpuolella. Voimala-alueen eteläpuolelle jäävät Ängsbyn, Knösenin ja Slätmossåsenin kulmakunnat. Tuulipuiston pituus on 3,7 kilometriä, leveys 2,2 kilometriä, ja kaikki voimalaitokset sisällensä sulkevan alueen pinta-ala on 5,2 neliökilometriä. Tuulipuistoksi kaavoitetun alueen pinta-ala on 9,8 neliökilometriä. Alueella on 170 maanomistajaa. Voimala-alueelle jäävät alueita, joiden paikannimiä ovat esimerkiksi Högbacken, Långmyran, Surmjölkbacken, Groopfäbodbacken, Böelmossen, Torget ja Groopskogen.

Tuulivoimalaitokset ovat saksalaisen Nordexin valmistamaa N149-mallia, jonka napakorkeus on 135 metriä, tuuliturbiinin halkaisija 149,1 metriä, ja jonka kapasiteetti on 4,5 megawattia. Voimalat sijaitsevat 30–45 metrin korkeudella mpy.

Voimaloiden tuottama sähkö johdetaan maakaapeleissa alueen itäpuolella sijaitsevalle omalle sähköasemalle. Sieltä tuotettu sähkö johdetaan 110 kilovoltin maakaapelia myöten Ylimarkun sähköasemalle, jossa sähkö kytketään kantaverkkoon.

Historiaa
---------

### Suunnittelu

PROKON Wind Energy Finland Oy, eli lyhyesti Prokon, aloitti hankkeen kehittelyn vuonna 2012. Prokon on saksalaisen uusiutuvien energiamuotojen kehitysyhtiön PROKON Regenerative Energien GmbH tytäryhtiö, jonka konttori Suomessa sijaitsee Vaasassa ja pääkonttori Saksassa sijaitsee Itzehoessa. Tuulivoimahanke oli aluksi kaksiosainen. Se muodostui pienemmästä Björklidenin alueesta, joka rajautuu etelässä sijaitsevaan Norrskogenin tuulivoima­puistoon, ja hieman suuremmasta Hedetin alueesta, joka sijaitsee Björklidenistä itään. Hankkeen tarkoituksena oli rakentaa ainakin Hedetin alueelle 18 tuulivoimalaitosta, tai vaihtoehtoisesti molemmille alueille 25–28 voimalaitosta. Mikäli tuulivoimalaitokset olisivat kolmen megawatin kokoiset, tulisi tuulivoimapuiston kapasiteetiksi 84 megawattia.

Hedet–Björklidenin tuulivoimapuiston YVA-ohjelma saapui Etelä-Pohjanmaan ELY-keskukseen marraskuussa 2013 ja ELY-keskus antoi siitä lausunnon helmikuussa 2014. YVA-selostuksen laatimiseen kului aikaa yli vuosi ja se annettiin ELY-keskukselle lokakuussa 2015. ELY-keskus antoi selostuksesta lausuntonsa helmikuussa 2016. Siinä ELY-keskus esitti esimerkiksi voimaloiden lukumäärän vähentämistä eteenkin asutuksen lähellä ja linnustollisista syistä. Hankealueille laadittiin erilliset osayleiskaavat, jotka valmistuivat tammikuussa ja niiden rakennusluvat tulivat lainvoimaisiksi huhtikuussa 2017. Ranskalainen uusiutuvan energian toimija Neoen saatiin mukaan rahoittajaksi vuonna 2017. Neoen omisti hankkeen aikana tuulivoimapuistoista 80 % ja Prokon 20 %. Björklidenin alueesta valitettiin oikeuteen, jolloin yhtiöt päättivät toteuttaa Hedetin tuulivoimapuiston ensiksi ja Björklidenin tuulivoimapuisto myöhemmin.

### Rakentaminen

Rakentaminen aloitettiin marraskuussa 2018 rakentamalla talven ja kevään aikana tiet, voimaloiden perustukset, rakentamisajan nostopaikat, sähkö- ja tietoliikenneverkon ja sähköaseman. Voimalat pystytettiin sen jälkeen niin, että viimeinen tuulivoimala pystytettiin joulukuussa 2019. Tämän jälkeen voimaloita testattiin. Tuulivoimapuisto alkoi tuottamaan sähköä vuoden 2020 alussa  ja tuotanto alkoi täydellä teholla heinäkuussa 2020.

Tuulivoimapuiston kustannusarvio oli 85,4 miljoonaa euroa.

### Uutiset

Koko tuulivoimapuiston sähköntuotanto on myyty pitkäaikaissopimuksella (PPA) Google-yhtiön tytäryhtiölle Tuike Finlandille syyskuussa 2018. Sähkö käytetään Googlen datakeskuksessa.

Hedetin kolmen tuulivoimalaitoksen tornin kylkeen maalattiin viisi metriä korkeita muraaleja, jotka suunnitteli ja toteutti Viivi Vierinen yhdessä Yttermarkin koulun kanssa. Muraalien maalaaminen valittiin ehdokkaaksi "Vuoden 2021 tuulivoimateko"-kilpailuun.

Katso myös
----------

* Luettelo Suomen tuulivoimaloista

Lähteet
-------

1. 1 2 3  KSBR tekee Närpiön tuulipuiston infran *rakennuslehti.fi*.  17.12.2018. Helsinki:  Sanoma Tekniikkajulkaisut Oy. Viitattu 6.3.2024.
2. 1 2 3  Siirilä, Merja: Neoen ja Prokon aloittavat uuden tuulipuiston rakentamisen Närpiöön *yle.fi*.  19.7.2022. Helsinki:  YLE. Viitattu 6.3.2024.
3. 1 2  Neoen ottaa käyttöön Hedetin tuulipuiston, joka tuottaa Googlelle vihreää sähköä *epressi.com*.  3.7.2020. Helsinki:  ePressi. Viitattu 6.3.2024.
4. 1 2 3 4  Hedet *www.thewindpower.net*. Ranska:  The Wind Power. Viitattu 29.2.2024. (englanniksi)
5. 1 2 3 4 5 6  Hedetin tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 29.2.2024.
6. 1 2 3  Yhteysviranomaisen lausunto Hedet-Björkilidenin tuulivoimahankkeen ympäristövaikutusten arviointiohjelmasta *YVA-menettely*.  10.2.2014. Seinäjoki:  Etelä-Pohjanmaan ELY-keskus. Viitattu 6.3.2024.
7. 1 2 3 4 5 6 7 8 9 10  Hedet *prokonfinland.fi*. Helsinki:  Prokon Wind Energy Finland Oy. Viitattu 29.2.2024.
8. 1 2  Nordex N149/4.0-4.5 *www.thewindpower.net*.  10.1.2024. Ranska:  The Wind Power. Viitattu 29.2.2024. (englanniksi)
9. ↑  Hedet *neoen.com*. Ranska:  Neoen. Viitattu 1.3.2024.
10. ↑  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 29.2.2024.
11. ↑  Liite 2 d. Sähkönsiirto (PDF) *YVA-menettely*.  19.2.2016. Seinäjoki:  Etelä-Pohjanmaan ELY-keskus. Viitattu 6.3.2024.
12. ↑  Hedet-Björkliden tuulivoimahanke, Närpiö *YVA-menettely*.  24.4.2023. Seinäjoki:  Etelä-Pohjanmaan ELY-keskus. Viitattu 6.3.2024.
13. ↑  Yhteysviranomaisen lausunto Hedet-Björkilidenin tuulivoimahankkeen ympäristövaikutusten arviointiselostuksesta *YVA-menettely*.  19.2.2016. Seinäjoki:  Etelä-Pohjanmaan ELY-keskus. Viitattu 6.3.2024.
14. ↑  Prokon ja Neoen: Sopimus Googlen kanssa uusiutuvan energian toimituksesta tuulivoimapuistosta Suomessa *prokonfinland.fi*.  11.9.2018. Helsinki:  Prokon Wind Energy Finland Oy. Viitattu 6.3.2024.
15. ↑  Tuulivoimateko 2021 *tuulivoimateko.fi*. Jyväskylä:  Suomen Tuulivoimayhdistys ry. Viitattu 5.3.2024.

Aiheesta muualla
----------------

* Finland, Hedet wind farm, Artwork (YouTube-video), "vuoden 2021 tuulivoimateko"-ehdokas, Neoen